Evensen knocket ut i siste runde: - Bittert
Foran rundt 2000 tilskuere i Blue Water Dokken arena i Esbjerg leverte de to fjærvekterne en særdeles fartsfylt forestilling. Men da det gikk mot en svært jevn poengavgjørelse, ble Evensen slått ned i den 12 og siste runden - 40 sekunder før slutt. Dommeren startet å telle ned nordmannen, men stoppet kampen før han var kommet til ti. 26-åringen tapte på teknisk knockout. - Det var veldig bittert. Jeg var klar til å fortsette, men dommeren ville ikke la meg gå det siste minuttet. Jeg må bare ta det til etteretning, men var jævlig skuffa da han sa nei, forteller Evensen til VG Nett. Han sitter i garderoben sammen med trener Helge Wærøy og svarer rakrygget på spørsmål etter at drømmen om et EM-belte er knust. - Jeg følte at det var en jevn kamp og at jeg trengte å vinne den siste runde, sier Evensen. VG Nett fikk tilgang til dommerpoengene etter 11 runder og på det tidspunktet var det 105-104, 105-104, 105-103 i favør Miskirtchian. Det betyr at Evensen uansett hadde tapt kampen på poeng dersom han ikke hadde knocket ut motstanderen på slutten. Nede i tredje runde Evensen ble slått i kanvasen allerede i tredje runde, men kom seg fint tilbake etterpå. Så var han ute å kjøre i syvende, før han igjen viste styrke og red av stormen. - Han var mye sterkere enn jeg trodde på forhånd. Men hva kan man gjøre? Man må bare bruke det som lærdom, sier Evensen. Alex Miskirtchian beholder sitt EM-belte etter en intens kamp med vanvittig tempo. Evensen gikk på sitt tredje tap i karrieren, og det første nederlaget i fjærvekt. Evensen har ikke reflektert over hvilke valg han tar videre. - Nei, ikke akkurat nå. I morgen så blir det sushi - det er den eneste planen jeg har... - Så en returkamp mot belgieren er du ikke lysten på nå? - Jojo - hvis jeg hadde gjort visse ting litt annerledes, så hadde jeg hatt med meg beltet hjem. Det var kjipe greier at jeg ble truffet med et par harde slag i den tredje runden og nå i sisterunden. Det var ikke ting som var med i kampplanen.
Andreas Evensen (26) ble slått ned to ganger da han mislyktes i forsøket på å kapre EM-beltet til Alex Miskirtchian (27).